Ramaphosa hoef (nog nie) opsy te staan – MabuzaPres. Cyril Ramaphosa en sy adjunk, David Mabuza. (Argieffoto: Phill Magakoe/AFP) Terwyl ŉ wolk van omstredenheid hang oor die kop van pres. Cyril Ramaphosa oor die miljoene dollar wat op sy wildplaas in Limpopo gesteel is, sê adj.pres. David Mabuza daar is in hierdie stadium geen rede vir die president om opsy te staan nie. ANC-beleid bepaal dat lede wat van ŉ ernstige misdryf aangekla word, opsy moet staan. Talle vrae heers oor die diefstal van $4 miljoen op Ramaphosa se plaas en die polisie ondersoek die saak, maar die president is nog nie van enige misdaad aangekla nie. Mabuza het Woensdag aan LP’s gesê ŉ saak oor die voorval is aanhangig gemaak en dat verskillende instellings nou toegelaat word om hul ondersoeke te doen. Volgens hom kan die saak nie vooruit geloop word nie moet daar op ŉ besluit gewag word. “Ons moet die onderskeie wetstoepassingsowerhede toelaat om sonder inmenging hul ondersoeke te doen en dit dan bekend te maak. “As hulle die president wil aankla, sal hulle dit op die regte tyd doen.” Die EFF stem nie hiermee saam nie en eis Ramaphosa se kop. Die rooi barette sê as Ramaphosa weier om opsy te staan sodat ŉ deursigtige ondersoek gedoen kan word, sal die party verskillende sektore van die samelewing mobiliseer sodat mense Ramaphosa nie meer as president erken nie. Ramaphosa bevind hom midde-in die herrie nadat Arthur Fraser, ŉ voormalige spioenbaas en oud-kommissaris van die departement van korrektiewe dienste, klagte oor die 2020-diefstal teen Ramaphosa aanhangig gemaak het. Fraser is ŉ noue bondgenoot van oudpres. Jacob Zuma en word self by bewerings van betrokkenheid by staatskaping betrek. Die Valke ondersoek die voorval wat op Ramaphosa se Phala Phala-wildplaas plaasgevind het, terwyl die Openbare Beskermer (OB) ook bevestig dat sy reeds ŉ ondersoek van stapel gestuur het, nadat die ATM ŉ klag ingedien het. Ramaphosa het ook aangedui dat hy voor die ANC se integriteitskommissie sal verskyn oor die diefstal op sy plaas.